《阜康道中望天山》
清代·宋伯鲁

天山积雪连天高，直从平地翻银涛。银涛一泻数千里，起者忽伏伏者起。

平分气候扼其中，山南常夏山北冬。名王自古皆桀骜，一朝万马来朝宗。

回花纥草遍中土，甘瓜蒲桃入汉宫。行人日日度雪岭，夜燃榾柮朝愁冷。

君不见年年盛暑飞雪时，贫贱死生在俄顷。

作者简介：字子钝，陕西醴泉人，光绪进士，翰林院编修，官至山东道监察御史。著有《海棠仙馆诗集》十五卷。